Smanjena nelegalna seča šuma
Prema izveštaju organizacije “Četam Haus” iz Londona, nelegalna seča šuma smanjena je za preko 20 odsto na globalnom nivou
Šume su dom dvije trećine životinjskih vrsta, koje obitavaju na kopnu. Od njih zavise i životi 60 miliona pripadnika urođeničkih plemena. Svjetska šumska područja se međutim, poslednjih decenija, smanjuju velikom brzinom, čemu je značajno doprinijela i nelegalna sječa. Situacija se možda ipak mijenja. Prema novom izvještaju, poslednjih godina sačuvano je 17 miliona hektara šuma zahvaljujući mjerama koje su preduzete protiv nelegalne sječe. Sem Loson je glavni autor izvještaja. Smanjenju nelegalne sječe doprinijele su i mjere koje zemlje izvoznice preduzimaju protiv tog problema. U Kamerunu je takođe pomogao nezavisni nadzor primjene zakona o šumama. Loson smatra da su značajno uticale i države koje uvoze drvnu građu. Preduzete mjere smanjile su nelegalnu sječu za dvadeset odsto što je, kako navodi Loson, stvaran napredak. Početni procenat je međutim bio toliko velik, da je taj problem i dalje rasprostranjen. U Indoneziji je 2001. nelegalno posječeno 80 odsto drveća. Danas je taj procenat i dalje 40 odsto. Dio problema je to što pojedini veliki uvoznici, poput Kine i Japana, ne ulažu dovoljno napora da zaustave uvoz i prodaju nelegalno dobavljene drvne građe. Loson takođe ističe da su zemlje-proizvođači tek preduzele prve korake kada je riječ o regulisanju drvne industrije. To su loše vijesti za životnu sredinu, zato što deforestacija značajno doprinosi emisiji štetnih gasova na globalnom nivou. Dejvid Riter iz Grinpisa kaže da će zaustavljanje nelegalne sječe šuma usporiti globalno zagrijavanje. Riter zaključuje da predstoji dosta posla, čak i nakon dužeg perioda smanjenja nelegalne sječe šuma.